ગુજરાત માહિતી આયોગ દ્વારા સમગ્ર દેશમાં સૌ પ્રથમ એવી આ મોબાઇલ એપ્લિકેશન લોન્ચ કરાઇ છે. આ ઉપરાંત આયોગની વેબસાઇટ gic.gujarat.gov.in પણ કાર્યરત છે; જેને ઉપયોગકર્તા માટે વધુ સરળ અને નવતર સ્વરૂપ આપવામાં આવ્યું છે. અત્યાર સુધીમાં સવા ચાર લાખથી પણ વધુ લોકોએ આ વેબસાઇટની વિઝિટ લીધી છે. આ વેબસાઇટના ઉપયોગ દ્વારા કેસોનું હિયરીંગ શિડ્યુઅલ પણ જાણી શકાય છે. ઓર્ડરની કોપી અને બીજી અપીલ માટેના અરજી ફોર્મ પણ સરળતાથી ડાઉનલોડ કરી શકાય છે. એટલું જ નહીં ઇ-એપ્લિકેશનની વ્યવસ્થા પણ આ વેબસાઇટ પર ઉપલબ્ધ છે. ગુજરાત માહિતી આયોગ દ્વારા ઇન-હાઉસ આર.ટી.આઇ. ઇન્ફર્મેશન મેનેજમેન્ટ સિસ્ટમ પણ કાર્યરત છે, જેના દ્વારા આયોગની કાર્યક્ષમતા અને ચોકસાઇમાં અભિવૃદ્ધિ થાય છે. માહિતી આયોગે ૩૦ જેટલી વીડિયો કોન્ફરન્સ કરીને કેસોના ઝડપી નિકાલ માટે પ્રયત્નો કર્યા છે. દૂરના જિલ્લાઓના અરજદારો-અધિકારીઓ માટે વિડિયો કોન્ફરન્સીંગ અત્યંત સુગમ વ્યવસ્થા બની રહે છે.